Адыгэ къэкIыгъэцIэхэр
Бланэудз – Серпуха. ЛIэужьыгъуэ зыбжанэу гуэша, илъэс бжыгъэкIэ къэкI удз лъэпкъыгъуэщ. Гъэгъа къащIхэр щхьэуэ зэхэту удзыпкъхэм я щхьэкIэм къапедзэ, лъабжьэжь быдэ, куууэ екIыхыу ящI. Кавказ щIыналъэм бланэудз лIэужьыгъуи 9-м уащрохьэлIэ. Ахэр къыщокI мэзхэм, гъурцейхэм яхэту, мэз лъапэхэм, хуейхэм, Къущхьэхъу щIыпIэхэм, дыгъафIэ джабэхэм, бгыщхьэхэм, губгъуэхэм. Гъэгъахэм бжьэм фо къыхах.
БлапцIэдахэ – Гребенник обыкновенный. МэкъупIэ-хъупIэ удзхэм ящыщщ. Илъэс зыбжанэкIэ къокI, и лъагагъыр см 50-60-м нос. ЗанщIэу дэкIей и пкъым цы теткъым, и бзийхэр бгъузэщ, кIыхьщ. КъэкIыгъэм лъэхъыц куэду зэхэт лъабжьэ ещI. Щхьэмыжым ещхьу зэкIэщIэс жылэхэр гъэмахуэкIэм, бжьыхьэм ирихьэлIэу мэхъу. МэкъупIэхэм, хъупIэхэм къыщыкIыу урохьэлIэ. Iэщым фIыуэ яшх.
Хьэкъун Барэсбий.
